
–	der henviser til forretningsordenens artikel 150, stk. 5, og artikel 136, stk. 4,
A.	der henviser til, at Joseph Figueira Martin, en humanitær forsker med belgisk-portugisisk statsborgerskab, som arbejder for NGO'en FHI 360, blev kidnappet den 26. maj 2024 i Den Centralafrikanske Republik (CAR) af Wagnergruppen og senere overleveret til CAR's myndigheder;
B.	der henviser til, at CAR rejste tiltale mod ham på grundlag af ubegrundede anklager, herunder om spionage og terrorisme, for hvilke han risikerer livsvarigt fængsel og tvangsarbejde;
C.	der henviser til, at han blev isolationsfængslet ved OCRB i Bangui og tortureret og udsat for dødstrusler; der henviser til, at han har været tilbageholdt under umenneskelige forhold og uden rettergang i over et år, og at en anmodning om hans prøveløsladelse ikke er blevet besvaret, hvilket er i strid med CAR's strafferet;
D.	der henviser til, at hans helbred er blevet drastisk forværret og ifølge lægelige vurderinger kræver hurtig evakuering;
E.	der henviser til, at væbnede grupper, der opererer i CAR, har foretaget ulovlige og vilkårlige anholdelser og tilbageholdelser;
F.	der henviser til, at CAR er hårdt ramt af Ruslands desinformationskampagner og huser et af Wagnergruppens største kontingenter af lejesoldater;
G.	der henviser til, at EU støtter CAR's befolkning ved at yde humanitær bistand og sikkerheds- og udviklingsbistand;
H.	der henviser til, at FN og EU mener, at Joseph Figueira Martins sag er et udtryk for et bredere mønster af desinformation og antivestlig retorik, der fremmes af aktører med en forbindelse til Rusland i CAR;
1.	kræver, at CAR's myndigheder øjeblikkeligt og betingelsesløst løslader Joseph Figueira Martin, da der ikke foreligger troværdige og underbyggede beviser, der begrunder hans tilbageholdelse;
2.	opfordrer indtrængende myndighederne i CAR til at bevilge ham medicinsk evakuering og sikre ham adgang til juridisk repræsentation, konsulær bistand og passende pleje i overensstemmelse med internationale menneskerettighedsstandarder;
3.	fordømmer på det kraftigste de krænkelser af menneskerettighederne, der er begået gennem vilkårlig, fortsat og umenneskelig tilbageholdelse af Joseph Figueira Martin, som i alvorlig grad truer hans liv og sundhed;
4.	insisterer på, at enhver retslig procedure nøje overholder de garantier for retfærdig rettergang, der er nedfældet i den internationale konvention om borgerlige og politiske rettigheder, og de gældende bestemmelser i CAR's nationale retlige ramme;
5.	opfordrer myndighederne i CAR til at sikre, at de væbnede grupper, der opererer i CAR, øjeblikkeligt indstiller ulovlige og vilkårlige anholdelser og angreb på humanitære hjælpearbejdere og NGO-arbejdere;
6.	opfordrer til at sikre ansvarliggørelse for krænkelser og misbrug af rettigheder;
7.	fordømmer den voksende politisk motiverede udenlandske indblanding i CAR, herunder gennem russiske paramilitære styrker og desinformationskampagner; gentager sin opfordring til Rådet om at betegne Wagnergruppen som en terrororganisation;
8.	understreger, at respekt for menneskerettighederne er afgørende for et godt samarbejde mellem EU og CAR;
9.	opfordrer NF/HR til at tage alle mulige skridt i samarbejde med de belgiske og portugisiske myndigheder, herunder ved at rejse Joseph Figueira Martins sag i den politiske dialog mellem EU og CAR, for at sikre hans løsladelse og sikre, at hans rettigheder respekteres; understreger behovet for målrettede EU-foranstaltninger, hvis myndighederne i CAR fortsat krænker hans rettigheder;
10.	pålægger sin formand at sende denne beslutning til Rådet, Kommissionen, NF/HR, CAR's regering og parlament, AU og FN.

